Eskom stel nuwe opwekkingshoof aan(Argieffoto: GCIS) Eskom het Bheki Nxumalo met onmiddellike inwerkingstelling as sy nuwe opwekkingshoof aangestel. Volgens die kragvoorsiener strek Nxumalo se loopbaan in die energiesektor oor meer as 20 jaar waartydens hy van junior tot senior en uiteindelik uitvoerende vlak bevorder is. “Ons soek al ŉ rukkie na ŉ opwekkingshoof en dit was baie moeilik om ŉ geskikte kandidaat te vind wat dadelik sou kon inval,” het Calib Cassim, tussentydse hoof van Eskom, gesê. “Ons het iemand nodig wat die uitvoering van die herstelplan passievol kan dryf, terwyl hy ons personeel inspireer om hul alles te gee. Dit het onlangs by ons opgekom dat ons reeds die kandidaat het in Nxumalo. Hy is ŉ sakeleier wat gemaklik is met bestuur, mense en die tegniese aspekte van die rol.” Nxumalo sal direk aan Cassim rapporteer. Hy was voor sy nuwe aanstelling die hoof van Eskom Enterprise en Eskom Rotek Industries. Nxuma was al voorheen opwekkingshoof van Eskom. Hy het op 1 Julie 2019 in die pos begin maar is in Augustus 2020 geskuif na hoof van nuwe projekte. Volgens Eskom het Nxumalo uitgebreide bedryf-, kragstasiebestuur- en produksie-ervaring. Hy was die kragstasiebestuurder by twee van Eskom se kragstasies en die hoofbestuurder by Kusile. “Ons het Nxumalo genader om die rol te oorweeg. Hy het natuurlik sy tyd geneem om oor ons versoek te besin en dit met sy familie en raadgewers te bespreek. Ons was opgewonde om te hoor dat hy besluit het om die uitdaging aan te pak. Hy is duidelik die beste persoon vir die werk,” het Cassim gesê. Volgens Nxumal is dit vir hom ŉ eer dat hy in hierdie kritiese tyd gevra is om as kragopwekkingshoof te dien. “Ek het in Eskom grootgeword en glo sterk dat Eskom die tegniese en bestuursvermoë het om dinge om te keer. Die meerderheid van Eskom-werknemers is passievol oor hul werk en die maatskappy.” Cassim het Thomas Conradie, wat die afgelope paar maande as opwekkingshoof waargeneem het, bedank vir sy onbaatsugtige leierskap en toewyding.